‘n Kultuur van voortbou - Solidariteit Boufonds
Tuis › Artikels › ‘n Kultuur van voortbou
‘n Kultuur van voortbou
Die Helpende Hand Studiefondssentrum het laasjaar aan 1 430 studente die geleentheid gebied om te kan studeer. Die Studiefondssentrum het ongeveer R62 miljoen rentevry aan studente geleen.
Deur aan studente rentevrye studielenings te bied, gun dit daardie studente die geleentheid om te studeer en eers aan die einde van hul studies slegs die kapitaal wat geleen is, terug te betaal. Die Studiefondssentrum bestaan uit 162 unieke studiefondse wat elk aan studente die geleentheid bied om hul studies aan tersiêre instellings voort te sit.
Die idee agter die rentevrye studielenings is om ’n sisteem te ontwikkel waar ’n vorige student die volgende student weer op sy beurt help wanneer die lening terugbetaal word. Om op so ‘n manier kapitaal terug te ploeg, help om ‘n volhoubare sisteem daar te stel wat deurgaans in die ontwikkeling van jongmense investeer. Boonop bied dit aan studente ’n lening wat nie as gevolg van rente elke jaar vermeerder nie.
Die Studiefondssentrum beoog om binne die volgende paar jaar meer as R100 miljoen aan studente te leen om sodoende aan hul toekoms te bou. Die Studiefondssentrum is net nog ‘n selfdoeninstelling waarmee die Solidariteit Beweging help om ’n vry, veilige en voorspoedige toekoms vir jou en jou kinders te verseker.
Besoek die studiefondssentrum webblad hier.